LV Eiropas Savienības Oficiālais Vēstnesis C 109/23

Paziņojums par daļējas starpposma pārskatīšanas uzsākšanu attiecībā uz antidempinga pasākumiem, kas piemērojami Norvēģijas izcelsmes lielo varavīksnes foreļu ievedumiem

(2007/C 109/13)

Komisija ir saņēmusi pieprasījumu par daļējas starpposma pārskatīšanas veikšanu atbilstoši 11. panta 3. punktam Padomes Regulā (EK) Nr. 384/96, 1995. gada 22. decembrī, par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (1).

1. Pieprasījums sākt pārskatīšanu

Pieprasījumu iesniedza šādi Norvēģijas ražotāji un eksportētāji (“pieteikuma iesniedzēji”): Sjøtroll Havbruk AS, Lerøy Fossen AS, Firda Sjøfarmer AS, Coast Seafood AS, Hallvard Leroy AS un Sirena Norway AS.

Pieprasījumā ir paredzēts pārbaudīt dempinga līmeni tikai Norvēģijas izcelsmes lielo varavīksnes foreļu ievedumiem.

2. Ražojums

Ražojums, uz kuru attiecas pārskatīšana, ir Norvēģijas izcelsmes lielās varavīksnes foreles (Oncorhynchus Mykiss), svaigas, dzesinātas vai saldētas, veselas (ar galvu un žaunām, ķidātas, kas sver vairāk kā 1,2 kg gabalā, vai bez galvas, bez žaunām un ķidātas, kas sver vairāk kā 1 kg gabalā) vai filejā sadalītas (kas sver vairāk kā 0,4 kg gabalā) (“attiecīgais ražojums”), ko pašreiz klasificē ar KN kodu 0302 11 20, 0303 21 20, 0304 10 15 līdz 2006. gada decembrim un 0304 19 15 no 2007. gada janvāra, kā arī 0304 20 15 līdz 2006. gada decembrim un 0304 29 15 no 2007. gada janvāra. Šie KN kodi ir norādīti vienīgi informācijai.

3. Spēkā esošie pasākumi

Pašreiz spēkā esošie pasākumi ir galīgs antidempinga maksājums, kas Norvēģijas izcelsmes lielo varavīksnes foreļu ievedumiem noteikts ar Padomes Regulu (EK) Nr. 437/2004 (2).

4. Pārskatīšanas pamatojums

Pieprasījums saskaņā ar pamatregulas 11. panta 3. punktu ir balstīts uz pieprasījuma iesniedzēju sniegtiem sākotnējiem pierādījumiem par to, ka ir mainījušies apstākļi, pamatojoties uz kuriem tika noteikti pasākumi, un ka šīs pārmaiņas ir ilglaicīgas.

Pieteikuma iesniedzēji cita starpā apgalvo, ka attiecīgā ražojuma eksporta cenas uz Kopienu ir ievērojami cēlušās, turklāt daudz vairāk nekā vietējā tirgus cenas un ražošanas izmaksas Norvēģijā. Pieteikuma iesniedzēji apgalvo, ka tādējādi ir samazināts vai likvidēts dempings. Pieteikuma iesniedzēji apgalvo, ka minētais pierādījums tam, ka dempings ir samazināts vai likvidēts, attiecas arī pilnībā uz visu ražojuma, uz kuru attiecas pārskatīšana, eksportu uz Kopienu. Pieteikuma iesniedzēji ir pamatojuši pieprasījumu ar pierādījumiem. Pieteikuma iesniedzēji apgalvo, ka minēto iemeslu dēļ visiem Norvēģijas izcelsmes lielo varavīksnes foreļu ievedumiem, lai neitralizētu dempingu, pašreizējā līmenī vairs nav vajadzīgi pasākumi, kas bija pamatoti ar iepriekš noteikto dempingu.

Ņemot vērā iepriekš minētos pierādījumus, kā arī to, ka attiecīgā ražojuma ievedumiem piemēro vienotu nodokli visā valstī, uzskata, ka daļējā pārskatīšanā jāpārbauda dempinga līmenis visiem Norvēģijas izcelsmes lielo varavīksnes foreļu ievedumiem.

5. Dempinga noteikšanas procedūra

Apspriedusies ar padomdevēju komiteju un konstatējusi, ka ir pietiekami daudz pierādījumu tam, lai pamatotu daļējas starpposma pārskatīšanas sākšanu, Komisija saskaņā ar pamatregulas 11. panta 3. punktu uzsāk pārskatīšanu tikai attiecībā uz dempingu.

Izmeklēšanā novērtēs vajadzību turpināt, atcelt vai grozīt spēkā esošos pasākumus attiecībā uz Norvēģijas izcelsmes lielo varavīksnes foreļu ievedumiem.

a) Pārbaude izlases veidā

Ņemot vērā šajā procedūrā iesaistīto personu acīmredzami lielo skaitu, Komisija var nolemt piemērot pamatregulas 17. pantā paredzēto pārbaudi izlases veidā.

Paziņojuma 5. punkta a) apakšpunkta i) un ii) daļā prasītā informācija par apjomu jāsniedz, pamatojoties uz veselu zivju ekvivalentu (WFE), kas konsekventi jāizmanto visai sniegtajai informācijai. Jāiesniedz arī izmantoto valūtas maiņas kursu saraksts, ja tādu izmanto.

i) Norvēģijas eksportētāju/ražotāju atlase

Lai Komisija varētu lemt par to, vai ir vajadzīga pārbaude izlases veidā, un, ja ir, tad veikt atlasi, visi eksportētāji/ražotāji vai to pārstāvji ar šo tiek aicināti pieteikties Komisijā un norādīt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta c) apakšpunkta i) daļā, ievērojot formu, kas norādīta šā paziņojuma 7. punktā:

— nosaukumu, adresi, e-pasta adresi, tālruņa un faksa numuru, kontaktpersonu,

— no 2006. gada 1. aprīļa līdz 2007. gada 31. martam (izmeklēšanas periods — “IP”) eksportā uz Kopienu pārdotā attiecīgā ražojuma apgrozījumu vietējā valūtā un attiecīgā ražojuma apjomu kilogramos WFE,

— izmeklēšanas periodā vietējā tirgū pārdotā attiecīgā ražojuma apgrozījumu vietējā valūtā un pārdošanas apjomu kilogramos WFE,

— to, vai uzņēmums plāno pieprasīt, lai tam noteiktu individuālo starpību (3) (individuālās starpības var pieprasīt vienīgi ražotāji);

— precīzu uzņēmuma darbību aprakstu saistībā ar attiecīgā ražojuma ražošanu,

— attiecīgā ražojuma ražošanas apjomu kilogramos WFE, ražošanas jaudu un ieguldījumu apmēru ražošanas jaudā izmeklēšanas periodā,

— visu to saistīto uzņēmumu (4) nosaukumus un precīzu darbību aprakstu, kas iesaistīti attiecīgā ražojuma ražošanā un/vai pārdošanā (eksports un/vai pārdošana vietējā tirgū), un to attiecīgo ražošanas apjomu (t.i., iegūto daudzumu), kas iekļauts iepriekš norādītajā apjomā,

— visu pārējo svarīgo informāciju, kas palīdzētu Komisijai veikt atlasi.

Uzņēmums, sniedzot iepriekš minēto informāciju, piekrīt iespējamai iekļaušanai izlasē. Ja uzņēmumu izvēlas iekļaut izlasē, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, tiks uzskatīts, ka tas nav sadarbojies izmeklēšanā. Nesadarbošanās sekas ir izklāstītas 8. punktā.

Lai iegūtu informāciju, ko Komisija uzskata par vajadzīgu eksportētāju/ražotāju atlases veikšanai, Komisija sazināsies arī ar eksportētājvalsts iestādēm un visām zināmajām eksportētāju/ražotāju asociācijām.

ii) Importētāju atlase

Lai Komisija varētu lemt par to, vai ir vajadzīga pārbaude izlases veidā, un, ja ir, tad veikt atlasi, visi importētāji vai to pārstāvji ar šo tiek aicināti pieteikties Komisijā un norādīt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta c) apakšpunkta i) daļā, ievērojot formu, kas norādīta šā paziņojuma 7. punktā:

— nosaukumu, adresi, e-pasta adresi, tālruņa un faksa numuru un kontaktpersonu,

— uzņēmuma kopējo apgrozījumu euro izmeklēšanas periodā,

— kopējo darbinieku skaitu,

— precīzu uzņēmuma darbību aprakstu saistībā ar attiecīgo ražojumu,

— apjomu kilogramos WFE un vērtību euro Norvēģijas izcelsmes attiecīgā ražojuma ievedumiem un tālākpārdošanai Kopienas tirgū izmeklēšanas periodā,

— visu to saistīto uzņēmumu (5) nosaukumus un konkrētās darbības, kas iesaistīti attiecīgā ražojuma ražošanā un/vai pārdošanā,

— visu pārējo svarīgo informāciju, kas palīdzētu Komisijai veikt atlasi.

Uzņēmums, sniedzot iepriekš minēto informāciju, piekrīt iespējamai iekļaušanai izlasē. Ja uzņēmumu izvēlas iekļaut izlasē, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, tiks uzskatīts, ka tas nav sadarbojies izmeklēšanā. Nesadarbošanās sekas ir izklāstītas 8. punktā.

Lai iegūtu informāciju, ko Komisija uzskata par vajadzīgu importētāju atlases veikšanai, tā sazināsies arī ar visām zināmajām importētāju asociācijām.

iii) Paraugu galīgā atlase

Visām ieinteresētajām personām, kas vēlas iesniegt būtisku informāciju par atlasi, tas jādara 6. punkta c) apakšpunkta ii) daļā noteiktajā termiņā.

Komisija plāno veikt galīgo atlasi pēc apspriešanās ar attiecīgajām personām, kuras ir piekritušas iekļaušanai izlasē.

Izlasē iekļautajiem uzņēmumiem jāatbild uz anketas jautājumiem šā paziņojuma 6. punkta c) apakšpunkta iii) daļā noteiktajā termiņā un jāsadarbojas šajā izmeklēšanā.

Ja sadarbība nav pietiekama, Komisija saskaņā ar pamatregulas 17. panta 4. punktu un 18. pantu konstatējumus var pamatot ar pieejamajiem faktiem. Konstatējums, kura pamatā ir pieejamie fakti, attiecīgajai personai var būt mazāk labvēlīgs, kā paskaidrots šā paziņojuma 8. punktā.

b) Anketas

Komisija, lai iegūtu informāciju, ko tā uzskata par vajadzīgu izmeklēšanai, nosūtīs anketas atlasītajiem Norvēģijas eksportētājiem/ražotājiem, visām eksportētāju/ražotāju apvienībām, atlasītajiem importētājiem, visām importētāju apvienībām, kuras izmeklēšanā sadarbojās, kā rezultāts bija spēkā esošo pasākumu noteikšana, un attiecīgās eksportētājvalsts iestādēm. Komisijai šī informācija un apstiprinošie pierādījumi jāsaņem šā paziņojuma 6. punkta a) apakšpunktā noteiktajā termiņā.

c) Informācijas vākšana un uzklausīšanas organizēšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas nav iekļauta anketās, un apstiprinošus pierādījumus. Šai informācijai un apstiprinošiem pierādījumiem jānonāk Komisijā šā paziņojuma 6. punkta a) apakšpunktā noteiktajā termiņā.

Turklāt Komisija var uzklausīt ieinteresētās personas, ja tās ir iesniegušas pieprasījumu, kurā norādīts, ka ir īpaši iemesli, lai tās uzklausītu. Šis pieprasījums jāiesniedz šā paziņojuma 6. punkta b) apakšpunktā noteiktajā termiņā.

6. Termiņi

a) Vispārēji termiņi

i) Lai ieinteresētās personas pieprasītu anketas

Visām ieinteresētajām personām ir pienākums pieprasīt anketu pēc iespējas ātrāk, bet ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī.

ii) Termiņš, kurā ieinteresētās personas var pieteikties, iesniegt atbildes uz anketas jautājumiem un citu informāciju

Lai izmeklēšanā ņemtu vērā sniegto informāciju, visām ieinteresētajām personām 40 dienu laikā pēc šā paziņojuma publicēšanas Eiropas Savienības Oficiālajā Vēstnesī jāsazinās ar Komisiju, jādara zināms savs viedoklis un jāiesniedz atbildes uz anketas jautājumiem vai cita informācija, ja nav noteikts citādi. Jāpievērš uzmanība tam, ka vairumā gadījumu pamatregulā noteikto procesuālo tiesību īstenošana ir atkarīga no tā, vai ieinteresētā persona ir pieteikusies iepriekš minētajā termiņā.

Atlasē iekļautajiem uzņēmumiem jāiesniedz atbildes uz anketas jautājumiem šā paziņojuma 6. punkta c) apakšpunkta iii) daļā noteiktajā termiņā.

b) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

c) Konkrēts termiņš attiecībā uz pārbaudi izlases veidā

i) 5. punkta a) apakšpunkta i) daļā un 5. punkta a) apakšpunkta ii) daļā precizētajai informācijai jānonāk Komisijā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ņemot vērā to, ka Komisija paredz apspriesties ar iesaistītajām personām, kas apliecinājušas vēlēšanos tikt iekļautām izlasē, par galīgo atlasi 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

ii) Visa pārējā informācija, kas attiecas uz parauga atlasi, kā norādīts 5. punkta a) apakšpunkta iii) daļā, jāiesniedz Komisijā 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

iii) Pārbaudāmajā izlasē iekļauto ieinteresēto personu atbildēm uz anketas jautājumiem jānonāk Komisijā 37 dienu laikā pēc paziņojuma par to iekļaušanu pārbaudāmajā izlasē.

7. Rakstiski iesniegta informācija, atbildes uz anketas jautājumiem un sarakste

Visa ieinteresēto personu sniegtā informācija un pieprasījumi jāiesniedz rakstiski (nevis elektroniski, ja vien nav noteikts citādi), norādot ieinteresētās personas nosaukumu, adresi, elektroniskā pasta adresi, tālruņa un faksa numuru. Visai rakstiski iesniegtajai informācijai, tostarp šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi “Limited” (6), un saskaņā ar pamatregulas 19. panta 2. punktu šiem dokumentiem pievieno nekonfidenciālu versiju ar norādi “FOR INSPECTION BY INTERESTED PARTIES”.

Komisijas adrese sarakstei:

European Commission Directorate General for Trade Directorate H Office: J-79 5/16 B-1049 Brussels Fakss: (32-2) 295 65 05.

8. Nesadarbošanās

Gadījumos, kad kāda no ieinteresētajām personām atsakās darīt pieejamu nepieciešamo informāciju vai nesniedz to paredzētajos termiņos, vai arī ievērojami kavē izmeklēšanu, pozitīvus vai negatīvus secinājumus var izdarīt saskaņā ar pamatregulas 18. pantu, pamatojoties uz pieejamajiem faktiem.

Ja konstatē, ka ieinteresētā persona ir sniegusi nepareizu vai maldīgu informāciju, šo informāciju neņem vērā, un saskaņā ar pamatregulas 18. pantu var izmantot rīcībā esošos faktus. Ja ieinteresētā persona nesadarbojas vai sadarbojas tikai daļēji, un tādēļ tiek izmantoti pieejamie fakti, rezultāts attiecībā uz minēto personu var būt mazāk labvēlīgs nekā tad, ja tā būtu sadarbojusies.

9. Izmeklēšanas grafiks

Saskaņā ar pamatregulas 11. panta 5. punktu izmeklēšanu pabeigs 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

(1) OV L 56, 6.3.1996., 1. lpp. Regulā jaunākie grozījumi izdarīti ar Padomes Regulu (EK) Nr. 2117/2005 (OV L 340, 23.12.2005., 17. lpp.).

(2) OV L 72, 11.3.2004., 23. lpp.

(3) Individuālās dempinga starpības atbilstoši pamatregulas 17. panta 3. punktam var pieprasīt vienīgi uzņēmumi, kuri nav iekļauti atlasē.

(4) Lai noskaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93, 1993. gada 2. jūlija ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(5) Lai noskaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93.

(6) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstīgi 4. pantam Eiropas Parlamenta un Padomes Regulā (EK) Nr. 1049/2001, 2001. gada 30. maijā par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments atbilstīgi pamatregulas 19. pantam un 6. pantam PTO Nolīgumā par GATT 1994 VI panta īstenošanu (Antidempinga nolīgums).